Á mvús é mam mə́sə̄ má, á man məliŋiná ǹkúkúmá Sɛrsɛs á ngāman vɔ́bi, ńdɔ́ ǹnə́m wádúgan nyé tsog Vasti, ai é dzam á ngābɔ, ai é tə́bə́gá á ngānɔŋəban ású díé. 2É bod bə́ ńkúkúmá yā bə́ kadəgə nyé syé, a lɛ̂ge ai bɔ́, ńdɔ̄ bázu dzɔ́ nâ:"Bâyəan dzə́ŋ ńkūkúmá bəngɔn, bə́ tɔ̄á mīńtúd, bə́ tɔ̄á fə abəŋ á mís; 3ǹkúkúmá á tə́lége miǹgúmā mí bod á mə̄bódā miǹnǎm yā éwógē dzíé, bod bə́tē bə́ tógán bə́ngɔn bə́sə̄ bə́ nə́ mīńtúd, bə́ tɔ̄á fə abəŋ á mís, á Suza Ongóla, êtɔbɔgɔ̌ bīníngá yā Hégé ā dzóe myǎg fám yā wábaala biníngá yā ndá ǹkúkúmá, bə́ və̄ bɔ́ é byə́m bísə̄ byásíli ású məbəlan mə́ nyāngá. 4É ngɔn miníngá ńkūkúmá ā yi dǎŋ fūū ńnə́m ńdzɔ̄ é bɔ miníngá ǹkúkúmá á məyian mə́ Vasti." Ńkɔ́bɔ̄ ví ó kwí ḿbɔ̄s á mə̄lɔ́ mə́ ńkúkúmá, a wulú fə̄ zěn tē. 5Mǎn Yúdɛn ziŋ á ngābə́ á Suza Ongóla, dzwé nâ Mardoké, á ndá bod Yaîr, mǎn Siméi, mǎn Kis, á mvóg Bényamín. 6A ngábə́ ḿbɔ̄g yǎ míńkóm Nabúkodonosôr, ǹkúkúmá yǎ Babilón á ngāsɔ́ ai myá á Yērúzalɛm, fǔfulu ai Yoyakin, ǹkúkúmá Yúda. 7A ngábə́ tɔŋɔ Mírte, yǎ á nə̄ Estɛ̂r, kál yǎ ndá bod, mǎn nyūī, təge ai ésīá, təge ai nyiá. Ngɔn miníngá te e ngábə́ nyɔ́l təge ai atǎ, á mís, wadiŋ wayén. Á wú ésīá ai nyiá bə́ ngáwú, ńdɔ Mardoké á ngánɔŋ nyé anə́ ngɔn dzié. 8Á man bə́ ngáman tsam təbə́gá ǹkúkúmá ai abéndé díé, á man bə́ ngáman tɔ́b ábuí bəngɔn bə́ bīníngá á Suza Ongóla, Hégé énye ǎ baala bɔ́, ńdɔ̄ bə́ ngákə ai Estɛ̂r êtɔbɔgɔ ńkúkúmá, édzōē Hégé, m̀baala biníngá. 9Mǎn mīníngá á nyəbə́ fɔ̄ɔ̄ nyé á mís, ǎ ngafû nyé ńnə́m; ńdɔ á ngávōl nyé mǎn və̄ é byə́m byásílī ású məbəlan mə́ nyāngá, ai bídí ā yəan dí a lōm fə nyé bəngɔn zamgbál yā bə́ daŋa miǹkánga êtɔbɔgɔ ǹkúkúmá. Ńdɔ̄ fə a kə nyé toe ai bəngɔn bóé étūn ndá yā é bulugu nyəb êlǔm bīníngá ésə fɔ́ɔ́. Estɛ̂r a ndzí kig kúlī áyɔŋ díé, tɔ abyálí díé amú Mardoké á ngākili nyé naa tə a kad dzǎm yā étēde. 11Məmǒs mə́sə, Mardoké a kadəgə sɔ́ a kilan á ńsə̌ŋ êlǔm bīníngá, naa á yəm ngə́ Estɛ̂r a nə mvɔí ai ákyāí bábəlan ai nyé. 12Á ngábə́ nâ, é ngɔn miníngá ésə é dzála yǎ ngɔn awômo ai ébɛ̄ ḿból mvéndé é ngábə̄ tə́bələ ású ngomozan biníngá, abǒg lə́ kwí naa á súbu ǹkúkúmá Sɛrsɛs babi; ású ńsíán míḿbɔ́n, á ngábə́ naa ngɔn ésaman, bâtug nyɔ́l ai m̀bɔ́n míra, é ngɔn ésaman fɔ́g ai mim̀bɔ́n məsan, ai balabínda ású nyāngá biníngá.